Page:King Alfred's West-Saxon Version of Gregory's Pastoral Care (2).djvu/462

 cwæð: Ne cweðe ge nan lað ðæm deafan. & eft he cwæð: Ne screnc ðu ðone blindan. Se ðonne cwið yfel ðæm deafan, se ðone ǽfweardan tælð, gif he hine unscyldigne wat. & se screnc(ð) ðone blindan, ðe ðone ungesceadwisan mirð mid ðy ðe he his gód degel(l)ice deð, & ðeah licet swelce he yfel do.

LX. Ymbe ðæt, hu mon monige scyndan scyle to ðæm ðætte his godan dæda ne weorðen to yflum dædum.

Ðis sint nu ða lara [ðe] ðæs modes hierdas & ðære sawle sceolon ealle men læran ðæt hi ealneg hæbben ða sealfe gearuwe ðe to ðære wunde belimpe ðe hi ðonne gesion. Forðæm hit bið swiðe geswincful ðæt mon ælcne mon scyle on sundrum læran, hit is ðeah earfoðre ealle ætsomne to læranne, forðæmðe he sceal gemetgian swa cræftelice his stemne ðætte he æghwelcum men finde ðone læcedom ðe him to gebyrge, forðæmðe ða mettrymnessa ne beoð ealra ma[n]na gelica. & huru ðæt he self do swa swa he oðre lærð, forðon ðæt he mæg(e) self gán orsorglice betwuxn oðerra monna unðeawas, swa swa scearp sweord ða wunde tosceat ón tu, & gæð gehalre ecgge forð. Ond ðæt he huru swa egesige ða ofermodan, ðæt he ða eaðmodan mid ðy to swiðe ne fære; ond swa lære ða oðre eaðmetta, swa he ðone ege to swiðe ðæm oðrum ne geiece; ðæt [he] swa frefre ða eaðmodan, swa ða ofermodan ne weorðen unmidlode; ond swa lære ða slawan geornfulnesse gódes weorces, swa he ða geornfullan to ungemetlice ne geswence; ond swa tilige hira geswinc to gemetgianne, swa he ða idlan ne gedo orsorge, ðæt hi forðy ne aslawien; ond ðæt he swa stiere ðæm ungeðyldegum irsunga, swa he ðone hnescan ðafettere ón recceleste ne gebrenge; & ðeah swa tilige hi to onælenne, swa hi ða hátheortan ne forbærnen; ond swa eac ða uncystgan cysta lære, swa he ða cystgan on merringe ne gebringe; ond swa eft ða rummodan fæsthafolnesse læren, swa hi ða uncystegan ón yfelre hneawnesse ne gebrengen; ond swa læren ða wifgálan gesinscipe, swa hi ða forhæbbendan ne gebrengen on unryhthæmde; & swa ða forhæbbendan læren forhæfdnesse, swa hie ne forsion ðone gesinscipe; ond swa wilnigen to oleccanne ðæm godum, & hi to herianne, swa hi huru ne oleccen ðæm yflum; ond swa herien ðæt mæste gód, swa hi ðæt læste ne forsion; ond eft swa herie ða ðe lytel god doð, ðæt hi ne wenen ðæt hi genog don.